Den første kirka man har kjennskap til i Alvdal, var St. Nicolai kirke, som ble innviet av biskop Ole Bårdsen Dopp i 1639, men det antas at det har vært kirke i bygda siden 11-1200-tallet. Dagens kirke er en trekirke som ble tegnet av arkitekten Christian H. Grosch, bygd i perioden 1855-61 og innviet 12. oktober 1861. Altertavla er malt i 1883 av nordmannen Carl Fridtjof Smith i München. Kirken har to klokker som er støpt i henholdsvis 1740 og 1778.